Document ID: 32012D0506

РЕШЕНИЕ ЗА ИЗПЪЛНЕНИЕ НА КОМИСИЯТА
от 8 август 2012 година
за изменение на Решение 2002/253/ЕО за установяване на определения на случаите за докладване на заразни болести на мрежата на Общността съгласно Решение № 2119/98/ЕО на Европейския парламент и на Съвета
(нотифицирано под номер C(2012) 5538)
(текст от значение за ЕИП)
(2012/506/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Решение № 2119/98/ЕО на Европейския парламент и на Съвета от 24 септември 1998 г. за създаване на мрежа за епидемиологично наблюдение и контрол на заразните болести в Общността (1), и по-специално член 3, буква в) от него,
като има предвид, че:
(1)
В съответствие с член 2 от Решение 2002/253/ЕО на Комисията (2) определенията на случаите, посочени в приложението към посоченото решение, следва да бъдат адаптирани до необходимата степен на основата на последните научни данни.
(2)
В съответствие с член 9 от Регламент (ЕО) № 851/2004 на Европейския парламент и на Съвета от 21 април 2004 г. за създаване на Европейски център за профилактика и контрол върху заболяванията (3) (ECDC) по искане на Комисията този център предостави научно становище относно определения на случаите, подпомагайки Комисията в разработването на стратегии за намеса в областта на наблюдението и предприемането на действия срещу заразните болести.
(3)
Въз основа на предоставеното от ECDC научно становище следва да бъдат актуализирани определенията на случаите, вече включени в приложението към Решение 2002/253/ЕО, за ХИВ/СПИН, дифтерия, Haemophilus influenzae (инвазивно заболяване), хепатит В и С, менингококова болест, паротит, легионелоза, вродена рубеола, инфекция, предизвикана от Escherichia coli, продуциращи shiga/vero токсини (STEC/VTEC), салмонелоза и лептоспироза.
(4)
Въз основа на предоставеното от ECDC научно становище в приложението към Решение 2002/253/ЕО също така следва да се добави общо определение на случаите на антимикробна резистентност, общо определение за вътреболнични инфекции, няколко специфични определения на случаи за вътреболнични инфекции, както и определение на случаите на кърлежов енцефалит.
(5)
За повече яснота е целесъобразно приложението към Решение 2002/253/ЕО да се преструктурира, за да осигури обособяване в отделни списъци на определенията на случаите за заразни болести и на тези за специфични здравни проблеми, както и подреждане по пореден номер на определенията във всеки списък.
(6)
Мерките, предвидени в настоящото решение, са в съответствие със становището на комитета, учреден с Решение № 2119/98/ЕО,
ПРИЕ НАСТОЯЩОТО РЕШЕНИЕ:
Член 1
Приложението към Решение 2002/253/ЕО се заменя с приложението към настоящото решение.
Член 2
Адресати на настоящото решение са държавите членки.
Съставено в Брюксел на 8 август 2012 година.

Labels: 12
0